David Ianni
Den David Ianni, gebuer den 1. August 1979 zu Lëtzebuerg, ass e lëtzebuergesche Pianist a Komponist. Seng Heemechtsstied si Schëffleng an Esch-Uelzecht.

Hie wunnt zu Geichlingen an der Äifel a gëtt Pianoscoursen am Conservatoire vum Norden.

Studien an Auszeechnungen 
Mat 9 Joer huet den David Ianni säi Pianosstudium am Escher Conservatoire beim Daniel Feis ugefaangen, mat 15 Joer huet hien am Conservatoire vun der Stad Lëtzebuerg säi Premier prix gemaach a mat 16 zu Esch den Diplôme Supérieur.

Duerno huet hien zu London op der Purcell School an zu Maastricht studéiert an 2005 an der Klass vum Tonie Ehlen säi Master of Music ofgeschloss. Hien ass a Meeschtercourse bei de bekannte Pianisten Tatiana Sarkissova, Anatol Ugorski a Radu Lupu gaangen. Donieft huet hie Gregorianik an Uergel beim Carlo Hommel geléiert.

Aktivitéiten 

Vum Alter vu 16 Joer un, gëtt den David Ianni reegelméisseg Concerten zu Lëtzebuerg an an den Nopeschlänner. Hien hat och scho Solooptrëtter a Japan an an Indien.

Enn vun den 1990er Joren huet hie sech aus de Ëffentlechkeet zeréckgezunn fir seng spirituell a musikalesch Identitéit ze sichen. Nodeems hien e puer Méint bei Wien an der Zisterzienserabtei Stift Heiligenkreuz gelieft huet, fënnt hie wat e gesicht huet. Duerno bestit hie sech a grënnt eng Famill. No der Gebuert vu sengem zweete Jong fënnt hien erëm zeréck bei d'Musek, zesumme mat de Mënche vun Heiligenkreuz.

Zanter 1998 komponéiert den David Ianni eege Wierker. Nieft ville Pianos- a Chouerkompositiounen, Kammermusek an enger Kanneroper ass den Oratorium Abrahams Kinder ervirzehiewen.

Eng éischt CD-Opnam vum David Ianni mat Wierker vum Beethoven, Rachmaninow a Skrjabin ass 1997 erauskomm. Am Joer 1999 huet hie Pianoswierker vum Theodor Kirchner opgeholl.

 Säin Album Night Prayers - Mystical Piano Dreams, mat eegene Kompositiounen, ass am Juni 2011 erauskomm.
 Zesumme mat den Zisterzienser aus dem Stift Heiligenkrueuz (Wienerwald) kënnt 2011 d'CD Chant – Amor et Passio an 2012 Chant – Stabat Mater eraus.
 Eege Kompositiounen erschéngen 2014 am Album Prayers of Silence.
 Fir den DVD Regarder le soleil en face, deen am Mäerz 2015 vun Omega 90 erauskoum, huet hien zesumme mam Lisa Berg d'Musek komponéiert an interpretéiert.

Zanter 2003 schafft den David Ianni haaptberufflech als Pianosenseignant a Begleeder am Conservatoire vum Norden.

My Urban Piano 

"My Urban Piano" ass e Projet, deen den David Ianni duerch zwielef Europäesch Kulturhaaptstied féiere sollt. Um Enn sollten et awer néng Haaptstied ginn an zwou zousätzlech Episoden. Fir all Episod huet hien e Pianosstéck komponéiert, dat hien dann op engem Piano gespillt huet, deen extra fir dësen Zweck an dës Stad vun engem Kënschtler artistesch beaarbecht gouf. De Piano blouf duerno op enger ëffentlecher Plaz an dëser Stad. Vun all Episod huet hien och e spezielle Video gemaach. De Projet "My Urban Piano" huet hien den 9. November 2018 mat engem Concert am Centre des arts pluriels Ettelbréck ofgeschloss.

 Juni 2016, Episod 0: MAMA, den Ufank vum Projet My Urban Piano
 Abrëll 2017, Episod 1: Train of Dreams fir d'Stad Lëtzebuerg
 Juni 2017, Episod 2: Heartland fir Esch-Uelzecht (Kulturhaaptstad 2022 an Heemechtsstad vum David Ianni)
 September 2017, Episod 3: Joy fir Aarhus, Kulturhaaptstad 2017, Dänemark
 Dezember 2017, Episod 4: River of Love fir Prag, Kulturhaaptstad 2000, Tschechien
 Dezember 2017, Episod 5: Snowflakes fir Reykjavík, Kulturhaaptstad 2000, Island
 Februar 2018, Episod 6: Parallel Worlds (Remix vum Pascal Schumacher) fir Bréissel, Kulturhaaptstad 2000, Belsch
 Mäerz 2018, Episod 7: Friends um "Hoffnungspiano" fir Berlin, Kulturhaaptstad 1988, Däitschland
 Juni 2018, Episod 8: Butterflies zesumme mam Honeck Quartett fir Wien, Kulturhaaptstad 2024, Éisträich. Fir dës Episod goufen zwee Pianoen zu Konschtwierker vu Mënsche mat enger Behënnerung gestalt, een vun der Lebenshilfe Wien an ee vum Institut St. Joseph vu Betzder.
 Juli 2018, Intermezzo Episod, Children of Aleppo, zesumme mat syresche Flüchtlingen.
 August 2018, Episod 9: Agios o Theos zesumme mam Kannerchouer aus der Pedagogiki Primary School & Olya Eleftheriou & Apostolis Markakis (Byzantinesche Solo) fir Athen, Kulturhaaptstad 1985, Griicheland
 Oktober 2018, Childhood, Hymn fir 50 Joer SOS Kannerduerf Lëtzebuerg.

Kuckt och 
 Lëscht vu lëtzebuergesche Komponisten

Um Spaweck 

 Websäit vum David Ianni 
 RTL ArtBox mam David Ianni, 19.5. 2018

Lëtzebuergesch Pianisten
Lëtzebuergesch Komponisten
Gebuer 1979